# ข่าวประชาสัมพันธ์

# 20 กันยายน 2567

**บสย. เปิดตัว 3 โครงการค้ำประกันสินเชื่อ ตอบโจทย์ SMEs ทุกกลุ่ม**

**หนุนผู้ประกอบการเข้าถึงแหล่งเงินทุน เสริมสภาพคล่อง พลิกฟื้นธุรกิจ**

**บสย. เปิดตัว 3 โครงการค้ำประกันสินเชื่อ ช่วยผู้ประกอบการทั่วไป และ SMEs กลุ่มอสังหาริมทรัพย์ เข้าถึงสินเชื่อ เติมพอร์ตค้ำประกันฯ PGS 11 “บสย. SMEs ยั่งยืน” ครบทุกเซ็กเมนต์ เดินหน้าเติมทุน เสริมสภาพคล่อง ช่วย SMEs พลิกฟื้นธุรกิจ กว่า 2 เดือน ค้ำประกันสินเชื่อแล้วกว่า 6,100 ล้านบาท ช่วย SMEs เข้าถึงสินเชื่อไม่ต่ำกว่า 5,400 ราย**

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) กล่าวว่า บสย. มุ่งให้ความช่วยเหลือผู้ประกอบการ SMEs ครอบคลุมทุกกลุ่ม ผ่านโครงการค้ำประกันสินเชื่อ PGS 11 “บสย. SMEs ยั่งยืน” ซึ่งเน้นออกแบบโครงการค้ำประกันสินเชื่อที่หลากหลาย มุ่งช่วยเหลือ SMEs เป็นกลุ่มๆ เพื่อให้เหมาะกับความต้องการ และประเภทธุรกิจ ล่าสุดได้เปิดตัวโครงการค้ำประกันสินเชื่ออีก 3 โครงการใหม่ ได้แก่

**1. โครงการ Smart One** ช่วยเหลือผู้ประกอบการทั่วไป นอกเหนือจากกลุ่ม Ignite บสย. ค้ำประกัน 2 แสน – 5 ล้านบาทต่อราย อัตราค่าธรรมเนียม 1.75% ต่อปี ฟรี! ค่าธรรมเนียม 2 ปีแรก

**2. โครงการ Smart Biz** ช่วยเหลือผู้ประกอบการทั่วไป นอกเหนือจากกลุ่ม Ignite บสย. ค้ำประกัน 2 แสน – 10 ล้านบาทต่อราย อัตราค่าธรรมเนียม 1.5% ต่อปี ฟรี! ค่าธรรมเนียม 2 ปีแรก และ

**3. โครงการ Smart Build** โครงการพิเศษเพื่อให้ความช่วยเหลือผู้ประกอบการ SMEs กลุ่มอสังหาริมทรัพย์ บสย. ค้ำประกัน 2 แสน – 10 ล้านบาทต่อราย อัตราค่าธรรมเนียม 1.75% ต่อปี ฟรี! ค่าธรรมเนียม 3 ปีแรก

นายสิทธิกร กล่าวว่า จากการเปิดตัว 3 โครงการใหม่นี้ ทำให้ บสย. สามารถตอบโจทย์ผู้ประกอบการ SMEs ได้ทุกกลุ่ม ทุกความต้องการ ครอบคลุมการช่วยเหลือตั้งแต่การช่วยเหลือ “กลุ่มเปราะบาง” ผู้ประกอบการรายย่อย พ่อค้า แม่ค้า อาชีพอิสระ และผู้ประกอบการใหม่ รวมถึงกลุ่มอุตสาหกรรมตามภายใต้ยุทธศาสตร์ IGNITE THAILAND และธุรกิจที่ดำเนินในรูปแบบที่เป็นมิตรต่อสิ่งแวดล้อม ESG/BCG และการปรับตัวเข้าสู่สังคม Carbon ต่ำ รวมถึง SMEs กลุ่มอสังหาริมทรัพย์ นอกจากตอบโจทย์นโยบายภาครัฐแล้ว ยังตอบโจทย์ตามเทรนด์ธุรกิจที่เกิดขึ้น

ภายใต้โครงการค้ำประกันสินเชื่อ PGS 11 “บสย. SMEs ยั่งยืน” มีสิทธิประโยชน์ต่าง ๆ ที่รัฐบาลให้การสนับสนุน อาทิ ฟรีค่าธรรมเนียมค้ำประกันสินเชื่อ เริ่มต้น 2 ปีแรก ซึ่งรัฐบาลเป็นผู้ออกค่าธรรมเนียมค้ำประกันให้ รวมทั้งการขยายวงเงินค้ำประกันสินเชื่อต่อราย ด้วยอัตราค่าธรรมเนียมต่ำ วงเงินค้ำประกันต่อรายตั้งแต่ 10,000 บาท ถึง 40 ล้านบาท ระยะเวลาการค้ำประกันนานสูงสุด 10 ปี ช่วยผู้ประกอบการ SMEs ประหยัดต้นทุน สอดคล้องกับสถานการณ์

สำหรับโครงการค้ำประกันสินเชื่อ PGS 11 “บสย. SMEs ยั่งยืน” บสย. ได้ลงนามความร่วมมือกับสถาบันการเงิน เมื่อวันที่ 11 ก.ค. ที่ผ่านมา ถึงวันนี้ผ่านมากว่า 2 เดือน (ณ 20 กันยายน 2567) มียอดค้ำประกันสินเชื่อแล้วกว่า 6,100 ล้านบาท สามารถช่วยเหลือผู้ประกอบการ SMEs เข้าถึงสินเชื่อมากกว่า 5,400 ราย ก่อให้เกิดสินเชื่อในระบบสถาบันการเงินได้กว่า 7,100 ล้านบาท รวมถึงรักษาการจ้างงานไม่น้อยกว่า 45,000 ราย ซึ่งถือเป็นสัญญาณที่ดี สะท้อนให้เห็นถึงการตอบรับจากสถาบันการเงินที่พร้อมปล่อยสินเชื่อ ภายใต้การค้ำประกันของ บสย.

“ตัวเลขค้ำประกันสินเชื่อนี้ สะท้อนความต้องการสินเชื่อของผู้ประกอบการ SMEs ในกลุ่มอุตสาหกรรมต่างๆ ที่รอคอยการเสริมสภาพคล่อง ด้วยสินเชื่อต้นทุนต่ำ ด้วยเงื่อนไขที่ผ่อนปรน ตลอดจนมาตรการการช่วยเหลือต่างๆ เพื่อการพลิกฟื้นธุรกิจ จากภาครัฐ” นายสิทธิกร กล่าว

สำหรับผู้ประกอบการที่สนใจเข้าร่วมโครงการค้ำประกันสินเชื่อ PGS11 “บสย. SMEs ยั่งยืน” สามารถติดต่อที่สำนักงานเขต บสย. 11 สาขาทั่วประเทศ หรือลงทะเบียนผ่าน Line OA : @tcgfirst นอกจากนี้ บสย. ยังมีการให้บริการผ่าน “ศูนย์ที่ปรึกษาทางการเงิน SMEs” ที่พร้อมให้คำปรึกษาและคำแนะนำ SMEs ในการเข้าถึงแหล่งเงินทุน การแก้ปัญหาหนี้ และให้ความรู้ทางการเงิน โดยผู้ประกอบการ SMEs สามารถขอรับคำปรึกษาและตรวจสุขภาพทางการเงินเพื่อเตรียมพร้อมก่อนยื่นขอสินเชื่อ ฟรี..ไม่มีค่าใช้จ่าย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*